als_Latn dik_Latn sag_Latn
Rreth Trepçës, rreth të vërtetës, se kush e tradhtoi Trepçën me 19 Janar 2015-të;
Rreth hipokrizisë së VV-së dhe Opozitës; rreth shpërfaqjes së Ramush Haradinajt në Kuvend – si të ishte Kryetar Dege i VV-së në Deçan; rreth asaj se si u shpëtua Trepça nga falimentimi; dhe kush frikësonte Kosovarët dhe Minatorët me Vuçiçin…; si dhe, çfarë më tutje me Trepçën!
Të nderuar Kolegë Deputetë,
z. Kryeministër dhe Kabinet Qeveritar
Zoti Nënkryetar i Kuvendit,
qytetarë të nderuar të Kosovës,
Dua të flas sot, shkurtimisht, për disa çështje që kanë të bëjnë me debatin e degjeneruar dhe të devijuar qëllimisht – për Trepçën dhe rreth Trepçës!
Pse po e quaj debat të degjeneruar dhe të devijuar?
Thjeshtë, ngase që nga 19 janari – po keqpërdoret emocioni e sentimenti historik, që Kosovarët e kanë për Trepçën.
Kur them po keqpërdoret, jam i vetëdijshëm se kjo përbën akuzë të madhe…
Andaj, le ta shpalosim bashkë, me fakte, këtë keqpërdorim të sentimentit Kosovarë për Trepçën:
E para: Unë e përmenda 19-të janarin dhe thashë se aty e ka gjenezën dhe fillimin, keqpërdorimi aktual i çështjes së Trepçës, si dhe hipokrizia e kokafonia përcjellëse:
- Po! Aty fillon, dhe me lejoni ta shpalosë para qytetarëve ngase me 19 janar, ky parlament, kishte në rend dite Ligjin për Riorganizimin e Trepçës – si të vetmen masë të mundshme ligjore e preventive – që Trepça, të shpëtohej nga falimentimi dhe likuidimi, i cili do t’i ngjante me 2 shkurt – ashtu siç ngjau me Hotelin Grand.
Që të mund të procedohej ky ligj, kërkohej paraprakisht edhe aprovimi i procedurës së përshpejtuar për sjelljen e Ligjit për Riorganizimin e Trepçës.
Çfarë ngjanë me atë rast, në tashmë 19 janarin famoz në Parlamentin e Kosovës: ngjanë që Parlamentarët të ndahen në dysh – në dy pjesë dhe dy qëndrime!
- Në njërën anë Pozita, e në tjetrën opozita!
Të dyja palët, ndërkaq, pra edhe pozita e edhe opozita – proklamonin zëshëm – çdo njëra në mënyrën e vet e me argumentet e veta – se hallin e vetëm e kishin – atë të shpëtimit të Trepçës – dhe të pasurisë Kombëtare, të Minatorëve e të vendit…, etj, etj!
E kam shumë të qartë – të nderuar qytetarë – se në atë debat kokafonie, p’shtyrjesh e akuzash të përdala lapidare – me fjalë pompoze e akuza marramendëse, se Ju si qytetarë të Kosovës, e keni pasur të vështirë të kuptoni, se cila palë kishte vërtetë të drejtë: Opozita apo Pozita?
Respektivisht, Cila prej tyre po e mbronte sinqertë, me vendosmëri dhe hapa të menduar mirë – Trepçën – këtë konglomerat asetesh dhe pasurish mitike të Kosovës?
E si mos ta kishte të vështirë, qytetari i Kosovës në atë rast – që t’i besonte njërës palë, apo tjetrës – kur nga njëra anë, pra nga Opozita (nga Vetëvendosja, AAK dhe Nisma) respektivisht nga liderët e tyre, dëgjonte klithma e bërtitje, akuza e shpalime fiksionesh fantazmografike këtu në Kuvend – se gjoja atë ditë, organizuar nga Kryeministri Isa Mustafa e qeveria e tij – po ngjante tradhtia e hapur e vendit dhe e Kosovës, se po ngjante tradhëtia e madhe historike e Isa Mustafës dhe e LDK-së – të cilët, siç fliste Opozita (Vetëvendosja, AAK dhe Nisma) – ia kishin dhënë Serbisë apo më drejtë, personalisht Vuçiçit, fatin e vendit tonë…
Opozita, trumbetonte më tutje, se Isa Mustafa e Qeveria e tij – ia kishin dhënë myhyrin e shtetit e të qeverisë, e me to dhe me këtë rast, kishin nisë, me ia dhurue e shkrue në pronësi – Serbisë dhe Vuçiçit – edhe të gjitha asetet tjera të vendit! Fillue me Trepçën!
Përshkruanin e flisnin gjithandej në këtë frymë: Albin Kurti e Visar Ymeri, Ramush Haradinaj e Donika Kada: “… përshkruanin fundin e vendit, kataklizmin dhe përmbytjen përfundimtare të pavarësisë së Kosovës e të dinjitetit të Kosovarëve, të shtetit të tyre në ndërtim, sikur edhe të pasurisë vendore…”
Me këso britmash e piskamash, i kam parë atë ditë, me 19 janar – kolegët e mijë të Opozitës – duke e lëshuar Kuvendin…!
- Bilës vërejta, se atyre si opozitë, tek po e lëshonin sallën e Kuvendit me 19 Janar – u mbet pikë në zemër – kur panë se me 71 vota – kaloi megjithatë, kërkesa e pozitës, që Ligji për Ristrukturimin e Trepçës, të kalojë me procedurë të përshpejtuar…
Përfundimin e dini: Ne të tjerët, që u akuzuam si argatë të Vuçiçit e Serbisë, sollëm atë ditë ligjin i cili e parandaloi shkuarjen e Trepçës në falimentim dhe likuidim total.
Ne, parandaluam që Trepça, nga AKP, t’i kalohej në tablet për optim – Bordit apo Këshillit të Kreditorëve dhe gjithë atyre të tjerëve që pretendojnë se janë kreditorë të Kosovës, qofshin ata grekë apo serbë, shteti serb apo banka dhe fonde fantome të tij, kompani tjera zvicerane, suedeze e bullgare – të dreqit e të birit, si dhe natyrisht, të përfundonte edhe në duart e Dhomës së Veçantë…
Tash, dua ta them edhe më qartë dhe – shkurt e shqip:
Trepça, sikur të m’varej atë ditë më 19 janar të 2015-ës, qoftë edhe nga vetëm një votë e Opozitës – ajo sot do të ishte në falimentim dhe likuidim – ndërkaq me 3 Shkurt 2015-të – të 2511-të punëtorët e saj – të cilët marrin atje paga të rregullta, si dhe afër 1808 punëtorë tjerë, që quhen stipendista e marrin po ashtu ndihma të ndryshme nga kjo ndërmarrje – sot, me 13 Shkurt, do të ishin të pa punë e në mëshirë të proceseve e masave gjyqësore të cilat tek ne e në vendet në tranzicion, zgjasin me dhjetëra vite…
- Punëtorët e Trepçës pra, këta 2511 dhe këta tjerët, 1808 – do të kishin fatin e keq, që duhet t’i vajtonte pastaj me të vërtet, e gjithë Kosova!
Tani, ju lutem, a ka dikush të më shpjegojë me fakte, se si mundën këta opozitarë të përballen me punëtorët e Trepçës në zgafelle, kur shkuan t’i motivojne që të rinë në grevë, apo t’i bashkohen protestave të opozitës në Prishtinë? Atje në zgafelle, u thonë minatorëve, se po i mbrojnë nga pozita…? Dhe se po i mbrojnë Minatorët dhe Trepçën nga Vuçiçi, e kopalla të ngjashme…!
Dhe, shkuan jo vetëm atje, në horizontet e Trepçës – që t’lëndojnë zemrat e shpirtrat e Minatorëve legjendarë të Kosovës – por luajtën edhe me emocionet e ndjenjat e të gjithë Kosovarëve – me parollat – apo më drejtë – me forat e zambisë – kur brohorisnin “Trepça e jona” – “Trepça e jona”!
PO! Të nderuar qytetar, e të nderuar kolegë të opozitës: Trepça është, e qytetarëve të Kosovës, e shtetit të Kosovës, prandaj edhe e juaja – Por atë ditë, me 19 janar – ju luajtët e me fatin e saj, dhe gjithsesi, me fatin e mbi 4300 minatorëve – kurse në ditët në vijim, në protestat Tuaja – edhe me emocionet e Kosovarëve…
***
Të nderuar qytetarë të Kosovës, të nderuar Kolegë,
Trepça dhe jo vetëm Trepça por të gjitha pasuritë e Kosovës (sikur edhe të gjitha ato pasuri tjera eventuale të ish Jugosllavisë në Kosovë – janë të Kosovës dhe kosovarëve. Kjo çështje, rregullohet edhe me akte të ndryshme ndërkombëtare, me marrëveshjet ndërkombëtare, sikur që rregullohet edhe me Marrëveshjen dhe Pakon e Ahtisarit, pikat e saj 8.3 dhe 8.4, dhe gjithashtu, me aneksin e 7-të të kësaj Pakoje! Dhe kjo dihet botërisht!
Tutje, njëqind e sa shtete që kanë njohur Kosovën, vendin tonë, me rastin e njohjes – na kanë njohur mbi bazën e kësaj Pakoje Ndërkombëtare, pra të Ahtisarit, dhe me atë rast, na janë njohur jo vetëm kufijtë dhe sovraniteti ynë, por edhe pasuritë që përmenda…
Po – Serbia e Vuçiçit, çfarë thotë ajo për pasuritë tona? S’ka rëndësi fare, të nderuar kolegë, se çfarë thotë për konsum të brendshëm ajo – por, ejani ta shiqojmë, se si ka vepruar Serbia dhe Kompanite e saj, në rastin e Trepçës?
- Serbia dhe kompanitë saj, kanë paraqitur në Agjensionin Kosovar të Privatizimit -pretendimet e tyre, për borxhet e supozuara.
Pse e përmenda këtë veprim të saj?!
Ngase siç e dini – AKP-ja – Agjensioni Kosovar i Privatizimit, është themeluar me ligje të Kushtetutës së Republikës së Kosovës, pra pas Pavarësimit, konkretisht, me 1 Korrik 2008.
Kjo flet pra mjaft qartë, se ata – Serbia, në mënyrë direkte, implicite dhe eksplicite, e njohin jo vetëm AKP-në si organ legal e legjitim, dhe si administrues të Trepçës, por e dinë mirë, dhe e kanë krejtësisht të kartë, edhe se e kujt është Trepça…
***
Të nderuar Kolegë,
Ligjin që kemi sot para vetes, përfshinë një gamë të gjerë të çështjeve…! Mes tjerash, edhe transformimin e shumë pronave shoqërore që administrohen nga AKP-ja, e që ne mendojmë se s’duhet të shiten – por duhet t’i vihen në dispozicion, Qeverisë dhe vendit, komunave dhe investorëve potencia…
Për Trepçën ndërkaq, ky veprim i sotëm dhe puna që po bëjmë sot – për të cilin unë apeloj që të votojë edhe opozita – na ndihmon që krejtësisht në qetësi, pa panikë e atmosferë kërcënuese, në 18 muajt në vijim – të bëjmë ligjin më të mirë të mundshëm për Trepçën, të bëjnë riorganizimin dhe ristrukturimin e aseteve të saj! Dhe ky rast që na shpalohet nga nesër, është rast unk –jo vetëm për të – për Trepçën, por edhe për gjithë industritë përcjellëse që ngërthen Trepça dhe minierat tjera të Kosovës…
Ne duhet, të gjithë bashkë, pozitë dhe opozitë, gjithsesi, gjithherë duke pas parasysh faktin se Trepça s’është vetëm e jona, por edhe e dhjetëra e dhjetëra gjeneratave që vijnë pas nesh – se Trepa, e tillë çfarë është sot, apo edhe në dy dekadat e fundit – ajo është vetëm një pasuri e vdekur dhe jo-aktive – kurse që ne dhe gjeneratat në vijim, të shndrojmë Trepçën dhe gjithë xehet e Kosovës, në një vlerë të shtuar, duhet që bashkërisht ti hymë kësaj sfide, duke mobilizuar në një debat publik ekspertësh e profesionistësh, mendjet më të ndritura, e forcat më kreative të vendit… në mënyrë që ato xehe dhe pasuri të Kosovës – si të përpunuara e fisnikëruara, t’i eksportojmë e transformojmë në mirëqenie për Kosovën, për të gjithë qytetarëte vendit, dhe për gjenarat që vijnë…
***
Për fund, më lejoni t’i them edhe dy fjalë rreth debatit sot:
Të nderuar kolegë deputet, unë – kam një respekt të veçantë për Liderin e AAK-ës, zotin Haradinaj!
E çmoja dhe vlerësoja edhe si një lider përgjithësisht, por edhe si një Lider te profilit djathtist – për sa i përket debatit politik, rreth ekonomisë së tregut, privatizimeve etj, përball botëkuptimit komunist të shtetëzimit të ndërmarrjeve etj, etj!?
- Por z. Haradinaj, me keqardhje e them, pas 19 Janarit, dhe edhe sot ne fjalimin e tij, me çrast unë prisja që ai të na sfidonte me ndonjë koncept dhe biznes-plan superiorë e detajoz dhe vizionar mbi riorganizimin e Trepçës – ndërkohë që ai doli me kërcënimin se po afron pranvera, e se do të vente ne lëvizje popullin e demonstratat – duke mu shpërfaqur kështu, ti thua se fliste, Kryetari i Degës së VV-së në Deqan, e jo Lideri i AAK-ës, të cilin e çmoja për qartësinë e mendimit dhe veprimit politik…
Ju faleminderit! ! !
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn als_Latn als_Latn als_Latn als_Latn als_Latn als_Latn als_Latn unk als_Latn als_Latn als_Latn als_Latn unk als_Latn als_Latn als_Latn als_Latn als_Latn